CELEX: 62007TN0248
Language: sk
Date: 2007-07-12 00:00:00
Title: Vec T-248/07: Žaloba podaná 12. júla 2007 – Česká republika/Komisia

8.9.2007   
            
            
               SK
            
            
               Úradný vestník Európskej únie
            
            
               C 211/48
            
         Žaloba podaná 12. júla 2007 – Česká republika/Komisia
   (Vec T-248/07)
   (2007/C 211/89)
   Jazyk konania: čeština
   Účastníci konania
   
      Žalobkyňa: Česká republika (v zastúpení: T. Boček, splnomocnený zástupca)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť napadnuté rozhodnutie Komisie v plnom rozsahu,
            
         
               —
            
            
               subsidiárne, zrušiť napadnuté rozhodnutie v rozsahu, v akom sa týka Českej republiky,
            
         
               —
            
            
               zaviazať Komisiu na vrátenie už vyplatenej čiastky,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Žalobkyňa navrhuje zrušenie rozhodnutia Komisie K(2007) 1979, konečné znenie zo 4. mája 2007 o určení nadbytočných zásob poľnohospodárskych produktov iných ako cukor a o finančných dosahoch ich odstránenia v súvislosti s pristúpením Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1). Týmto rozhodnutím určila Komisia množstvo mäsa, ovocia a ryže vo voľnom obehu na území Českej republiky ku dňu pristúpenia, ktoré presahovalo množstvo, ktoré je možné považovať za množstvo predstavujúce obvyklý prevod zásob k 1. máju 2004. Zároveň žalobkyni v dôsledku nákladov na odstránenie týchto množstiev vyúčtovala čiastku 12,287 milióna eur.
   Žalobkyňa odôvodňuje svoju žalobu tým, že Komisia prekročila právomoc a porušila tak bod 4 kapitoly 4 prílohy IV Aktu o podmienkach pristúpenia (2) tým, že v napadnutom rozhodnutí, ktoré bolo založené na uvedenom ustanovení, stanovila finančnú čiastku, ktorú majú nové členské štáty uhradiť do rozpočtu Spoločenstva za celkové množstvo zásob poľnohospodárskych produktov.
   Okrem toho žalobkyňa tvrdí, že aj keby Komisia mala právomoc prijať napadnuté rozhodnutie na základe bodu 4 kapitoly 4 prílohy IV Aktu o podmienkach pristúpenia, porušila jeho prijatím zásadu proporcionality tým, že toto opatrenie nebolo nevyhnutné, resp. vhodné na účel, ktorý povinnosť odstrániť nadbytočné zásoby sleduje.
   Navyše žalobkyňa uvádza, že žalovaná porušila bod 2 kapitoly 4 prílohy IV Aktu o podmienkach pristúpenia v spojení s článkom 10 ES, ako aj zásadu právnej istoty a legitímnej dôvery tým, že nevymedzila pojem obvyklý prevod zásob a prijala napadnuté rozhodnutie netransparentným spôsobom.
   Žalobkyňa ďalej tvrdí, že Komisia porušila bod 2 kapitoly 4 prílohy IV Aktu o podmienkach pristúpenia tým, že napadnuté rozhodnutie nezohľadňuje všetky relevantné skutočnosti.
   Napokon žalobkyňa uvádza, že žalovaná porušila bod 4 kapitoly 4 prílohy IV Aktu o podmienkach pristúpenia tým, že svoje rozhodnutie dostatočne neodôvodnila.
   
      (1)  Ú. v. EÚ L 138, s. 14.
   
      (2)  Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii a o úpravách zmlúv, na ktorých je založená Európska únia (Ú. v. EÚ L 236, s. 33).